LIETUVOS RESPUBLIKOS SVEIKATOS APSAUGOS MINISTRO

ĮSAKYMAS

**DĖL LIETUVOS MEDICINOS NORMOS MN 48:2010 „GYDYTOJAS ODONTOLOGAS ORTOPEDAS. TEISĖS, PAREIGOS, KOMPETENCIJA IR ATSAKOMYBĖ“ PATVIRTINIMO**

2010 m. gegužės 24 d. Nr. V-463

Vilnius

Vykdydamas Lietuvos Respublikos sveikatos sistemos įstatymą (Žin., 1994, Nr. 63-1231; 1998, Nr. 112-3099):

1. Tvirtinu Lietuvos medicinos normą MN 48:2010 „Gydytojas odontologas ortopedas. Teisės, pareigos, kompetencija ir atsakomybė“ (pridedama).

2. Pripažįstu netekusiais galios:

2.1. Lietuvos Respublikos sveikatos apsaugos ministerijos 1997 m. balandžio 30 d. įsakymą Nr. 250 „Dėl Lietuvos medicinos normos MN 48:1997 „Gydytojas odontologas ortopedas. Funkcijos, teisės, pareigos, kompetencija ir atsakomybė“ (Žin., 1997, Nr. 42-1044);

2.2. Lietuvos Respublikos sveikatos apsaugos ministro 2004 m. vasario 20 d. įsakymo Nr. V-79 „Dėl Lietuvos Respublikos sveikatos apsaugos ministro įsakymų pakeitimo“ (Žin., 2004, Nr. 32-1030) 1.61 punktą.

SVEIKATOS APSAUGOS MINISTRAS RAIMONDAS ŠUKYS

PATVIRTINTA

Lietuvos Respublikos

sveikatos apsaugos ministro

2010 m. gegužės 24 d. įsakymu Nr. V-463

**LIETUVOS MEDICINOS NORMa**

**mn 48:2010**

**GYDYTOJAS ODONTOLOGAS ortopedas.**

**TEISĖS, PAREIGOS, KOMPETENCIJA IR ATSAKOMYBĖ**

**I. TAIKYMO SRITIS**

1. Ši Lietuvos medicinos norma nustato gydytojo odontologo ortopedo veiklos sritis, teises, pareigas, kompetenciją ir atsakomybę.

2. Ši Lietuvos medicinos norma privaloma visiems gydytojams odontologams ortopedams, jų darbdaviams, institucijoms, rengiančioms šiuos specialistus, tobulinančioms jų profesinę kvalifikaciją bei kontroliuojančioms jų veiklą.

**II. NUORODOS**

3. Ši Lietuvos medicinos norma parengta vadovaujantis Lietuvos Respublikos įstatymais, kitais teisės aktais:

3.1. Lietuvos Respublikos sveikatos sistemos įstatymu (Žin., 1994, Nr. 63-1231; 1998, Nr. 112-3099);

3.2. Lietuvos Respublikos odontologijos praktikos įstatymu (Žin., 1996, Nr. 35-855; 2004, Nr. 4-36);

3.3. Lietuvos Respublikos pacientų teisių ir žalos sveikatai atlyginimo įstatymu (Žin., 1996, Nr. 102-2317; 2009, Nr. 145-6425);

3.4. Lietuvos Respublikos odontologų rūmų įstatymu (Žin., 2004, Nr. 4-35);

3.5. Lietuvos Respublikos sveikatos apsaugos ministerijos 1998 m. vasario 19 d. įsakymu Nr. 91 „Dėl Lietuvos higienos normos HN 74-1998 „Odontologijos kabinetai, klinikos. Higienos normos ir taisyklės“ tvirtinimo“ (Žin., 1998, Nr. 20-529; 2004, Nr. 32-1030);

3.6. Lietuvos Respublikos sveikatos apsaugos ministro 2000 m. lapkričio 9 d. įsakymu Nr. 634 „Dėl Bendrųjų reikalavimų medicinos normoms rengti patvirtinimo“ (Žin., 2000, Nr. 100-3192; 2003, Nr. 112-5031);

3.7. Lietuvos Respublikos sveikatos apsaugos ministro 2001 m. vasario 1 d. įsakymu Nr. 65 „Dėl informacijos apie pacientą valstybės institucijoms ir kitoms įstaigoms teikimo tvarkos patvirtinimo“ (Žin., 2001, Nr. 13-405);

3.8. Lietuvos Respublikos sveikatos apsaugos ministro 2009 m. sausio 19 d. įsakymu Nr. V-18 „Dėl Lietuvos medicinos normos MN 4:2009 „Medicinos prietaisų saugos techninis reglamentas“ ir Lietuvos medicinos normos MN 100:2009 „Aktyviųjų implantuojamųjų medicinos prietaisų saugos techninis reglamentas“ patvirtinimo“ (Žin., 2009, Nr. 13-523);

3.9. Lietuvos Respublikos sveikatos apsaugos ministro 2001 m. kovo 28 d. įsakymu Nr. 202 „Dėl Lietuvos higienos normos HN 47:1995 „Medicinos įstaigos. Higienos normos ir taisyklės“ reikalavimų vykdymo“ (Žin., 2001, Nr. 29-954);

3.10. Lietuvos Respublikos sveikatos apsaugos ministro 2001 m. gruodžio 21 d. įsakymu Nr. 663 „Dėl Lietuvos higienos normos HN 73:2001 „Pagrindinės radiacinės saugos normos“ patvirtinimo“ (Žin., 2002, Nr. 11-388);

3.11. Lietuvos Respublikos sveikatos apsaugos ministro 2003 m. vasario 27 d. įsakymu Nr. V-136 „Dėl Lietuvos higienos normos HN 47-1:2003 „Sveikatos priežiūros įstaigos. Higieninės ir epidemiologinės priežiūros reikalavimai“ patvirtinimo“ (Žin., 2003, Nr. 29-1213);

3.12. Lietuvos Respublikos sveikatos apsaugos ministro 2003 m. spalio 22 d. įsakymas Nr. V-620 „Dėl Lietuvos medicinos normos MN 101:2003 „Medicinos prietaisų instaliavimo, eksploatavimo ir naudojimo tvarka sveikatos priežiūros įstaigose“ patvirtinimo“ (Žin., 2003, Nr. 103-4621);

3.13. Lietuvos Respublikos sveikatos apsaugos ministro 2004 m. balandžio 9 d. įsakymu Nr. V-219 „Dėl odontologijos praktikos profesinių kvalifikacijų rūšių“ (Žin., 2004, Nr. 57-2010);

3.14. Lietuvos Respublikos sveikatos apsaugos ministro 2004 m. balandžio 21 d. įsakymu Nr. V-248 „Dėl Lietuvos higienos normos HN 45:2004 „Infekcijos kontrolė odontologijos įstaigose: darbuotojų saugos ir sveikatos reikalavimai, prietaisų, paviršių higieninė priežiūra“ patvirtinimo“ (Žin., 2004, Nr. 88-3236);

3.15. Lietuvos Respublikos sveikatos apsaugos ministro 2004 m. rugsėjo 6 d. įsakymu Nr. V-624 „Dėl odontologijos praktikos licencijavimo taisyklių patvirtinimo“ (Žin., 2004, Nr. 137-5006);

3.16. Lietuvos Respublikos sveikatos apsaugos ministro 2004 m. spalio 13 d. įsakymu Nr. V-712 „Dėl odontologinės priežiūros (pagalbos) ir burnos priežiūros paslaugų sąrašo patvirtinimo“ (Žin., 2004, Nr. 155-5663);

3.17. Lietuvos Respublikos sveikatos apsaugos ministro 2004 m. spalio 21 d. įsakymu Nr. V-738 „Dėl grubių pacientų teisių pažeidimų sąrašo patvirtinimo“ (Žin., 2004, Nr. 157-5730);

3.18. Lietuvos Respublikos sveikatos apsaugos ministro 2005 m. rugsėjo 2 d. įsakymu Nr. V-679 „Dėl Lietuvos medicinos normos MN 42:2005 „Gydytojas odontologas. Teisės, pareigos, kompetencija ir atsakomybė“ patvirtinimo“ (Žin., 2005, Nr. 110-4027);

3.19. Lietuvos Respublikos sveikatos apsaugos ministro 2008 m. vasario 14 d.įsakymu Nr. V-95 „Dėl Lietuvos higienos normos HN 31:2008 „Radiacinės saugos reikalavimai medicininėje rentgenodiagnostikoje“ patvirtinimo“ (Žin., 2008, Nr. 22-819);

3.20. Lietuvos Respublikos sveikatos apsaugos ministro 2008 m. birželio 28 d. įsakymu Nr. V-636 „Dėl siuntimų ambulatorinėms specializuotoms asmens sveikatos priežiūros paslaugoms gauti ir brangesniems tyrimams bei procedūroms atlikti įforminimo, išdavimo ir atsakymų pateikimo tvarkos aprašo patvirtinimo“ (Žin., 2008, Nr. 76-3028)

3.21. Lietuvos Respublikos sveikatos apsaugos ministro 2008 m. gruodžio 24 d.įsakymu Nr. V-1270 „Dėl Lietuvos higienos normos HN 47-1:2008 „Sveikatos priežiūros įstaigos. Higieninės ir epidemiologinės priežiūros reikalavimai“ patvirtinimo“ (Žin., 2009, Nr. 4-107);

**III. TERMINAI IR APIBRĖŽIMAI**

4. Šioje Lietuvos medicinos normoje vartojami terminai ir apibrėžimai:

**gydytojas odontologas ortopedas** – gydytojas odontologas, baigęs odontologinės ortopedijos rezidentūrą;

**gydytojo odontologo ortopedo praktika** – teisės aktų reglamentuota gydytojo odontologo ortopedo pagal įgytą profesinę kvalifikaciją ir nustatytą kompetenciją atliekama odontologinė priežiūra (pagalba), apimanti veido žandikaulių sistemos organų ligų profilaktiką, diagnostiką ir gydymą ortopedinėmis priemonėmis.

**IV. BENDROSIOS NUOSTATOS**

5. Gydytojo odontologo ortopedo profesinė kvalifikacija įgyjama baigus vientisąsias universitetines odontologijos studijas ir odontologinės ortopedijos rezidentūrą. Užsienyje įgyta gydytojo ortopedo profesinė kvalifikacija pripažįstama Lietuvos Respublikos teisės aktų nustatyta tvarka.

6. Teisė verstis gydytojo odontologo ortopedo praktika suteikiama asmeniui, teisės aktų nustatyta tvarka įgijusiam gydytojo odontologo ortopedo profesinę kvalifikaciją ir turinčiam teisės aktų nustatyta tvarka išduotą galiojančią odontologijos praktikos licenciją, suteikiančią teisę verstis odontologijos praktika pagal gydytojo odontologo ortopedo profesinę kvalifikaciją.

7. Gydytojas odontologas ortopedas dirba savarankiškai pagal savo kompetenciją, bendradarbiaudamas su gydytojais odontologais ir gydytojais odontologais specialistais, kitais sveikatos priežiūros ir visuomenės sveikatos priežiūros specialistais, dantų technikais, asmens sveikatos priežiūros įstaigoje, turinčioje galiojančią licenciją teikti ortopedinės odontologijos paslaugas.

8. Gydytojas odontologas ortopedas savo veikloje vadovaujasi Lietuvos Respublikos įstatymais, šia medicinos norma ir kitais teisės aktais, įstaigos, kurioje dirba, įstatais, vidaus darbo tvarkos taisyklėmis ir savo pareigybės aprašymu.

**V. TEISĖS**

9. Gydytojas odontologas ortopedas turi teisę:

9.1. verstis gydytojo odontologo ortopedo praktika šios medicinos normos ir kitų teisės aktų nustatyta tvarka;

9.2. turėti gydytojo odontologo spaudą, išduotą Lietuvos Respublikos teisės aktų nustatyta tvarka;

9.3. išrašyti receptus Lietuvos Respublikos teisės aktų nustatyta tvarka;

9.4. konsultuoti pacientus, gydytojus odontologus, gydytojus odontologus specialistus, burnos priežiūros specialistus ortopedinės odontologijos praktikos klausimais;

9.5. išduoti pagal savo kompetenciją asmens sveikatos pažymėjimus (pažymas) Lietuvos Respublikos sveikatos apsaugos ministro nustatyta tvarka;

9.6. spręsti laikino nedarbingumo klausimus Lietuvos Respublikos teisės aktų nustatyta tvarka;

9.7. nustatyti žmogaus mirties faktą Lietuvos Respublikos teisės aktų nustatyta tvarka;

9.8. siųsti pacientus gydytojų odontologų specialistų bei sveikatos priežiūros specialistų konsultacijai ir gydymui;

9.9. atsisakyti teikti asmens sveikatos priežiūros paslaugas, jei tai prieštarauja Odontologų profesinės etikos kodeksui arba gali sukelti realų pavojų paciento ar gydytojo odontologo ortopedo gyvybei, išskyrus atvejus, kai teikiama būtinoji medicinos pagalba;

9.10. teikti pasiūlymus darbdaviui dėl paslaugų teikimo pacientui, gydymo ir darbo sąlygų gerinimo;

9.11. organizuoti burnos sveikatos gerinimo programų įgyvendinimą ir vykdyti jų priemones;

9.12. dalyvauti mokslinėje tiriamojoje ir pedagoginėje veikloje, dalyvauti kuriant ir diegiant naujas medicinines ir informacines technologijas;

9.13. gauti darbui būtiną informaciją apie gydomus ir konsultuojamus pacientus Lietuvos Respublikos teisės aktų nustatyta tvarka;

9.14. gauti visą informaciją apie reglamentuojančius jo veiklą įstatymus ir kitus teisės aktus.

10. Gydytojas odontologas ortopedas turi ir kitų teisių, nustatytų kitais Lietuvos Respublikos teisės aktais.

**VI. PAREIGOS**

11. Gydytojas odontologas ortopedas privalo:

11.1. teikti būtinąją medicinos pagalbą;

11.2. laikytis gydytojų odontologų profesinės etikos principų, gerbti pacientų teises, jų nepažeisti;

11.3. tobulinti savo profesinę kvalifikaciją Lietuvos Respublikos teisės aktų nustatyta tvarka;

11.4. vykdyti gydytojo odontologo ortopedo praktikos veiklą, laikantis nustatytų profesinių pareigų, verstis šia praktika pagal kompetenciją, nurodytą šios medicinos normos VII skyriuje, neviršyti šios kompetencijos, savo veikloje vadovautis galiojančiais teisės aktais;

11.5. mokyti pacientus sveikos gyvensenos, racionalios mitybos ir taisyklingos burnos priežiūros;

11.6. teikti informaciją apie pacientų sveikatos būklę, diagnozę ir gydymą valstybės institucijoms ir kitoms įstaigoms Lietuvos Respublikos teisės aktų nustatyta tvarka;

11.7. pacientą atsiuntusiam gydytojui odontologui raštu ar informacinių technologijų būdais pranešti konsultacijos rezultatus, tyrimo duomenis, rekomendacijas;

11.8. nepriskirtais jo kompetencijai atvejais siųsti pacientą konsultuotis ir gydytis pas atitinkamos srities specialistą;

11.9. taikyti tik Lietuvos Respublikoje įteisintus tyrimo ir gydymo metodus;

11.10. naudoti tik medicinos prietaisų saugos techninio reglamento reikalavimus atitinkančius medicinos prietaisus, kurie instaliuojami, naudojami ir prižiūrimi vadovaujantis Lietuvos medicinos norma MN 101:2003 „Medicinos prietaisų instaliavimo, eksploatavimo ir naudojimo tvarka sveikatos priežiūros įstaigose“;

11.11. tinkamai tvarkyti odontologijos praktikos dokumentus Lietuvos Respublikos teisės aktų nustatyta tvarka, analizuoti savo darbo rezultatus, naudoti pažangius diagnostikos, gydymo ir profilaktikos metodus;

11.12. nustatyta tvarka teikti statistikos ir kitus privalomus atskaitomybės duomenis;

11.13. atlikti kitas Lietuvos Respublikos teisės aktų nustatytas pareigas.

**VII. KOMPETENCIJA**

12. Gydytojo odontologo ortopedo kompetenciją sudaro žinios, gebėjimai ir įgūdžiai, kuriuos jis įgyja baigęs odontologijos studijas, ortopedinės odontologijos rezidentūrą bei nuolat tobulindamas įgytą profesinę kvalifikaciją, atsižvelgdamas į nuolatinę ortopedinės odontologijos mokslo ir praktikos pažangą.

13. Gydytojas odontologas ortopedas turi žinoti:

13.1. veido ir burnos srities anatomiją, fiziologiją, žmogaus amžiaus ir lyties ypatybes, veido ir burnos srities bei gretimų sričių organų patologiją, funkcijos sutrikimų, odontologinių ligų etiologiją, patogenezę, diagnostiką ir gydymą;

13.2. užkrečiamųjų ligų profilaktikos priemones, infekcijos kontrolę;

13.3. aplinkos ekologijos ir higienos pagrindus;

13.4. visuomenės sveikatos bendruosius principus;

13.5. fundamentinės epidemiologijos pagrindus;

13.6. Lietuvos sveikatos politikos pagrindus;

13.7. mokslinio tyrimo planavimo pagrindus;

13.8. pacientų teises ir pareigas;

13.9. odontologinės priežiūros (pagalbos) organizavimo pagrindus ir sąlygas;

13.10. sveikatos teisės, sveikatos ekonomikos ir vadybos pagrindus, sveikatos draudimo sistemas;

13.11. saugos darbe ir sveikatos saugos organizavimą ir valdymo teisinius pagrindus;

13.12. biomedicininių tyrimų etikos reikalavimus;

13.13. profesinių ligų ir nelaimingų atsitikimų darbe profilaktikos tvarką, nustatytą Lietuvos Respublikos įstatymų ir kitų teisės aktų;

13.14. aseptikos ir antiseptikos pagrindus;

13.15. farmakologijos pagrindus, vaistų, susijusių su odontologijos praktika ir odontologinių ligų gydymu;

13.16. dantų ligų profilaktikos programų projektų rengimą, programų įdiegimo organizavimą, efektyvumo vertinimą;

13.17. veido kaulų, žandikaulių ir dantų diagnostinę radiologiją, radiologinių tyrimų rezultatų ir radiogramų analizę;

13.18. dantų ir burnos ligas, jų diagnostikos, diferencinės diagnostikos ir gydymo principus;

13.19. darbo su jonizuojančiosios spinduliuotės šaltiniais reikalavimus, radiacinio saugumo užtikrinimo sąlygas;

13.20. dantų patologijos ir paciento sveikatos ryšį.

14. Gydytojas odontologas ortopedas turi išmanyti:

14.1. dantų anatomiją, jų vystymosi, dygimo ir kaitos ypatumus;

14.2. veido-žandikaulių ir gretimų sričių organų (klausos, regos, nosiaryklės) anatomiją, fiziologiją ir patologiją;

14.3. ortopedinių ligų etiologiją, patogenezę, kliniką, diagnostiką, gydymo ir profilaktikos metodus;

14.4. ortopedinio gydymo komplikacijas, jų prevencijos ir gydymo galimybes;

14.5. pacientų, sergančių sunkiomis bendrinėmis ligomis, ortopedinio gydymo ypatumus;

14.6. dantų ligų epidemiologijos pagrindus;

14.7. vietinio ir sisteminio poveikio medikamentus, medžiagas ir kitas priemones, naudojamas odontologijoje;

14.8. infekcines ir paveldimas ligas, susijusias su burnos patologija;

14.9. ekstremalias organizmo būkles, jų diagnostikos, diferencinės diagnostikos, pirmosios pagalbos teikimo ir gydymo principus;

14.10. medicininės statistikos pagrindus;

14.11. psichologijos ir bendravimo ypatumus;

14.12. veido-žandikaulių srities ir gretimų organų ekstraoralinio protezavimo principus ir būdus;

14.13. veido-žandikaulių srities organų visų rūšių protezų gamybos laboratorinę technologiją;

14.14. veido-žandikaulių srities organų protezų konstrukcinių medžiagų biologinio toleravimo kriterijus ir jo įvertinimo būdus;

14.15. stomatognatinės sistemos biomechaniką.

15. Gydytojas odontologas ortopedas turi mokėti diagnozuoti:

15.1. dantų raidos ir dygimo sutrikimus K00;

15.2. gingivitą ir periodonto ligas K05;

15.3. žandikaulių uždegimines būkles: periostitą, perikoronitą K10.2;

15.4. apatinio žandikaulio išnirimą S03.0;

15.5. burnos, veido žandikaulių priešvėžį K13.2;

15.6. dantų kariesą K02;

15.7. kitas kietųjų danties audinių ligas K03;

15.8. pulpitą ( simptominį, nesimptominį) K04.0;

15.9. simptominį viršūninį periodontitą K04.4;

15.10. besimptomį įviršūninį periodontitą K04.5; dantenų padidėjimą K06.1;

15.11. dantenų ir bedantės alveolinės ataugos trauminius pažeidimus K06.2;

15.12. dantenų fibromatozę K06.1;

15.13. bedančio žandikaulio išvešėjimą dėl dirginimo K06.2;

15.14. kitus specifinius dantenų ir bedantės ataugos pakitimus (epulis, nulėpęs alveolinis kraštas, piogeninė dantenų granuloma) K06.8;

15.15. seilių sekrecijos sutrikimus K11.7;

15.16. stomatitą ir į jį panašius pakitimus K 12;

15.17. cheilitą K13.0;

15.18. dantų ir aplinkinių audinių traumas ir jų komplikacijas: danties lūžimą S02.5;

15.19. danties išnirimą S03;

16. Gydytojas odontologas ortopedas turi mokėti diagnozuoti ir gydyti:

16.1. apatinio žandikaulio sąnario ligas;

16.2. dantų netekimą dėl sisteminių priežasčių K08.0;

16.3. dantų netekimą dėl nelaimingų atsitikimų, dantų išrovimo ar vietinių periodonto ligų K08.1;

16.4. bedantės alveolinės ataugos atrofijas K08.2;

16.5. kitus specifinius dantų ir palaikančių struktūrų pakitimus (alveolinės ataugos krašto padidėjimas, neklasifikuojamas kitaip; neįprasta alveolinė atauga) K08.8;

16.6. dantų palaikančių struktūrų pakitimai, nepatikslinti. K08.9;

16.7. smilkininio apatinio žandikaulio sąnario pakitimus tik esant raumeninei disfunkcijai ir okliuziniam neatitikimui K07.6;

16.8. pakitusią sankandą, nepatikslintą K07.4;

16.9. dantų ir veido anomaliją, nepatikslintą K07.9;

16.10. dantų raidos sutrikimus, nepatikslintą K00.9;

17. Gydytojas odontologas ortopedas turi gebėti:

17.1. įvertinti asmens sveikatos būklę, išsiaiškinti paciento sveikatos problemas, susijusias su odontologinėmis ligomis;

17.2. nustatyti galimas odontologinių ligų ankstyvąsias komplikacijas ir būkles, keliančias pavojų ar grėsmę asmens sveikatai arba gyvybei;

17.3. darbo metu diagnozuojant ir gydant ligas naudoti optinius ir kitus prietaisus, pritaikytus gydytojo odontologo ortopedo darbui;

17.4. teikti ambulatorinės odontologinės priežiūros (pagalbos) paslaugas, kurias teikia gydytojas odontologas pagal šios normos 3.18 punkte nurodyto teisės akto reikalavimus;

17.5. suteikti skubią pagalbą dantų traumų atvejais;

17.6. atlikti ortopedinį odontologinį gydymą taikant premedikaciją ir sąmoningą sedaciją įstaigoje, užtikrinančioje reanimacinę pagalbą;

17.7. atlikti vietinę nejautrą;

17.8. atlikti ortopedinį odontologinį gydymą bendrinėje nejautroje;

17.9. atlikti ortopedinį odontologinį gydymą pacientams, turintiems psichinę ir fizinę negalią;

17.10. vertinti paciento burnos higienos būklę;

17.11. esant indikacijų, atlikti nesudėtingą nuolatinio danties ar šaknies rovimą;

17.12. analizuoti mokslinių tyrimų duomenis ir juos pritaikyti praktinėje veikloje;

17.13. parinkti ir pritaikyti dantų protezus Z46.3;

17.14. teikti kitą patikslintą ortopedinę pagalbą Z47.8;

17.15. teikti ortopedinę pagalbą, nepatikslintą Z47.9;

17.16. įvertinti kartotino paskyrimo (protezo, įtaiso) poreikį Z76.0.

17.17. nuimti dantų akmenis virš dantenų ir po jomis;

17.18. atlikti dantų okliuzinių paviršių korekciją, prišlifuoti dantis, taikyti profilaktinius ortodontinius aparatus, aktyvuoti nuimamus aparatus bei įtvarus;

17.19. kompleksiškai įvertinti kramtymo, kalbos funkcijas, veido estetinį vaizdą;

17.20. ortopediškai gydyti veido, žandikaulių srities traumas, naudojant visų rūšių intraoralinius protezus, esant įgimtiems ir įgytiems audinių defektams;

18. Gydytojas odontologas ortopedas turi mokėti protezuoti:

18.1. ant implantų;

18.2. laikinais protezais:

18.2.1. laikinais fiksuotais protezais:

18.2.1.1. laikinais vainikėliais (netiesioginiu būdu);

18.2.1.2. laikinais vainikėliais (tiesioginiu būdu);

18.2.1.3. laikinais vainikėliais (tiesioginiu ir netiesioginiu būdu);

18.2.2. laikinais išimamais protezais;

18.2.3. daliniais išimamais protezais (daline plokštele);

18.3. nuolatiniais protezais:

18.3.1. nuolatiniais danties defektą atstatančiais fiksuotais protezais:

18.3.1.1. lietais vainikėliais;

18.3.1.2. lietais vainikėliais su akrilo apdaila;

18.3.1.3. metalo keramikos vainikėliais;

18.3.1.4. bemetalės bekarkasės keramikos vainikėliais;

18.3.1.5. bemetalės karkasinės keramikos vainikėliais;

18.3.1.6. kaištiniais kultiniais įklotais (tiesioginiu būdu);

18.3.1.7. kaištiniais kultiniais įklotais (netiesioginiu būdu);

18.3.1.8. įklotais, užklotais, laminatais;

18.3.2. nuolatiniais dantų eilės defektą atstatančiais fiksuotais protezais;

18.4. daliniais fiksuotais protezais (tiltais);

18.5. nuolatiniais dantų eilės defektą atstatančiais išimamais protezais:

18.5.1. daliniais išimamais protezais (lanko atraminiais protezais apkabėlių sistema);

18.5.2. daliniais išimamais protezais (lanko atraminiais protezais užraktų fiksacijos sistema);

18.5.3. daliniais išimamais protezais (lanko atraminiais protezais teleskopinės fiksacijos sistema);

18.5.4. pilnais išimamais protezais (pilna plokštele).

**VIII. ATSAKOMYBĖ**

19. Gydytojas odontologas ortopedas už padarytas klaidas, aplaidumą, netinkamą jam priskirtų funkcijų atlikimą, Odontologų profesinės etikos kodekso nustatytų reikalavimų pažeidimą, profesinės kompetencijos viršijimą, pacientų teisių pažeidimą bei padarytą žalą paciento sveikatai atsako Lietuvos Respublikos teisės aktų nustatyta tvarka.

\_\_\_\_\_\_\_\_\_\_\_\_\_\_\_\_\_